กรุงเทพโพลล์ เผย ผู้ค้าพร้อมเข้าร่วมคนละครึ่งเฟส6 
ผลสำรวจเจ้าของร้านค้าโครงการคนละครึ่งเฟส5 กรุงเทพโพลล์ ระบุ 58.8% คนออกมาจับจ่ายซื้อของเพิ่มขึ้น 84.1%ช่วยกระตุ้นยอดขายและ90.0% พร้อมร่วมเฟส 6 
29 ต.ค. 2565

กรุงเทพโพลล์ มหาวิทยาลัยกรุงเทพ ได้สำรวจความคิดเห็นของเจ้าของร้านค้าที่เข้าร่วมโครงการคนละครึ่งเฟส ที่กำลังจะหมดเขตวันที่ 31 ตุลาคม 2565 พบว่าเจ้าของร้านค้าส่วนใหญ่ 58.8% เห็นว่าโครงการคนละครึ่งเฟส 5 ช่วยทำให้คนออกมาจับจ่ายซื้อของเพิ่มขึ้นค่อนข้างมากถึงมากที่สุด ขณะที่ 41.2 % เห็นว่าช่วยได้ค่อนข้างน้อยถึงน้อยที่สุด

เมื่อถามถึงสาเหตุที่คนออกมาใช้จ่ายโครงการคนละครึ่งน้อย เมื่อเปรียบเทียบกับครั้งก่อนๆ พบว่า ส่วนใหญ่ 75.1% เห็นว่าเงินที่ให้ใช้จ่ายมีจำนวนน้อย รองลงมา 49.3% เห็นว่า​คนต้องประหยัด ต้องใช้จ่ายอย่างระวัง และ 33.3% เห็นว่าคนเลือกซื้อของที่จำเป็นมากกว่าของที่ไม่จำเป็น   

 เมื่อถามว่าโครงการคนละครึ่งเฟส 5 ช่วยกระตุ้นยอดขาย ทำให้ร้านค้าขายของได้เพิ่มขึ้นหรือไม่ ส่วนใหญ่ 84.1% เห็นว่าช่วยได้ ขณะที่ 12.9% เห็นว่าไม่ค่อยช่วย ส่วนที่เหลือ 3.0% เห็นว่าไม่ช่วยเลย  
ส่วนภาพรวมคิดว่าโครงการคนละครึ่งตั้งแต่เฟส 1 - 5 ที่ผ่านมาทำให้กิจการของท่านเป็นอย่างไร ส่วนใหญ่ 85.6% เห็นว่าทำให้กิจการดีขึ้น โดยในจำนวนนี้ 68.7% ขายได้เพิ่มขึ้น สามารถกระตุ้นยอดการซื้อ รองลงมา 56.2%มีลูกค้ารายใหม่เพิ่มขึ้น และ 31.3% สร้างโอกาสให้คนรู้จักร้านมากขึ้น ส่วนร้อยละ13.4 เห็นว่ากิจการเหมือนเดิมไม่เปลี่ยนแปลง ขณะที่มีเพียง 1.0% ที่เห็นว่าทำให้กิจการแย่ลงกว่าเดิม​

 
 สำหรับ โครงการคนละครึ่งเฟส 6 ยังควรมีต่อไปหรือไม่อย่างไร ส่วนใหญ่ 95.5% เห็นว่าควรมีต่อไปเพราะช่วยกระตุ้นการใช้จ่าย บรรเทาภาระค่าใช้จ่ายให้ประชาชน และช่วยเพิ่มสภาพคล่องให้ร้านค้ารายย่อย ขณะที่ 4.5% เห็นว่าไม่ควรมีเพราะไม่สามารถกระตุ้นการเติบโตของเศรษฐกิจได้

สุดท้ายเมื่อถามว่าจากข่าวจะมีโครงการคนละครึ่งเฟส 6 ในช่วงปลายปี ท่านจะเข้าร่วมหรือไม่ ส่วนใหญ่90.0% จะเข้าร่วม ส่วน 8.0 % ยังไม่แน่ใจ ขณะที่ 2.0% จะไม่เข้าร่วม